Generate an article for the following headline: Manondo otarira mberi
MUTAMBI weCAPS United – William Manondo – uyo mwaka uchangodarika akahwina mubairo weGolden Boot, anoti chiremerera ichi chaisakwanisika pasina rubetsero rwevamwe vaanotamba navo muchikwata chavo pamwe chete nemurairidzi wake, Lloyd ‘Lodza’ Chitembwe.   Manondo akamuka chibhebhenenga mumwaka wake wekutanga ari kuGreen Machine izvo zvakamuona achinwisa ka17 ndokuhwina mubairo uyu apo akapedza ari pamberi pevamwe vatambi vakaita saWalter Musona weFC Platinum uyo akakwanisa kunwisa ka14 kuchiti Delick Murimba weNgezi Platinum akanwisa ka13.   Mubairo weGolden Boot uri kuona Manondo achiwaniswa US$6 375.   Kunyangwe hazvo akakundikana kunwisa kanodarika ka20 mumwaka mumwe chete, izvo zvakapedzisira kuitwa naNorman Maroto mugore ra2010, Manondo mwaka uchangodarika akabatsira chikwata chake zvikuru icho chaitatarika nekuda kwenyaya dzakawanda dzaisanganisira vatambi vaimboramba kutamba vachida mari dzavo dzebhonasi yavainge vasingabhadharwe.   Mwaka uchangopera, Kepekepe yakazopedza yakagara pechi11 palogo.   Aka ndekekutanga CAPS United ichipedza isiri muTop 10 izvo yakapedzisira kuzviita gore ra2012 apo yakapedza iri pechi10 palogo.   Makore adarika, yange ichisimukira ichipedza iri muTop 8.   Kuhwina kwaakaita Golden Boot uku, kwaona Manondo achipinda muboka rimwe chete nevatambi vakaita mukurumbira kuKepe-kepe vakambohwina mubairo vakaita saAlosi Bunjira (1996), Tapfuma Gahadzikwa (2001), Leonard Tsipa (2004 na2016) uye Nyasha Mushekwi (2009).    William Manondo   Manondo anoti anoshuvira kuti matambiro aakaita mwaka wadarika achamuvhurira mikana yekuenda kunze kwenyika.   “Chekutanga, ndinoda kutenda Mwari nekuti ndivo vakandisunda vaive neni kusvika ndahwina mubairo uyu weGolden Boot.   Zvinoreva zvakawanda kwandiri saka ndine mufaro mukuru nekuti hazviitike nyore.   “Panguva imwe chete, ndinoda kuremekedza murairidzi wangu ‘Coach Lodza’ nevamwe vandinotamba navo nekuti takatamba sechikwata. Uri wega pasina vamwe vaunotamba navo hazvikwanisike,” anodaro.   Manondo anoenderera achiti, “Hongu, ndakatamba zvinonwisa mvura mwaka wadarika asi shuviro yemutambi wese wenhabvu kuenda kunotambira kunze kwenyika. Asi Mwari ndiye anoziva remangwana uye nguva yake ndiyo yatinomirira.”   Manondo akazvarirwa muHarare akakurira kuMbare uye anoti aifarira nhabvu kubva achiri chindumurwa.   Murwendo rwake rwenhabvu, akatanga achitambira Kiglon ndokubva akamboenda kuFC Platinum iyo akatambira 2011 kusvika 2013.   Panguva yavaive kuFC Platinum, akambotumirwa kuGunners nechikwereti uko anotamba mwaka mumwe chete ndokuzodzokera kuFC Platinum. Kubva 2013 kusvika 2021, mutambi uyu – uyo vazhinji vanoziva saMr Chibuku – aitambira Harare City.   Paakabva kuHarare City, ndipo paakaenda kuCAPS United kutanga kwa2022 uko akasvika zvine mutsimba ndokuhwina mubairo mukuru uyu weGolden Boot.   Akangokwanisa kutambirawo chikwata chenyika chemaWarriors kaviri apo akaenda kumutambo we2016 African Nations Championship (CHAN) uyo wakaitirwa kunyika yeRwanda.   Mumitambo miviri yaakatamba yechikwata chenyika iyi, akanwisawo kamwe chete. Manondo anoyera Soko Mukanya.